Žalioji plateivė

Žalioji plateivė (Coeloglossum viride) – gegužraibinių (Ochidaceae) šeimos augalas.

Augalas paplitęs didžiojoje Europos dalyje, Azijos netropinėse srityse (Sibire, Himalajauose, Japonijoje ir kt.), didžiumoje Kanados, Aliaskoje, JAV kalnuose.„World Checklist of selected plant families TDWG Geocodes“ Auga nederlingame dirvožemyje, drėgnose žemažolėse pievose, dažniausia briedgaurynuose, kartais miškų aikštelėse.

Plateivės – daugiamečiai, 10–20 cm aukščio žoliniai augalai. Šakniagumbis plaštakiškai suskaldytas. Lapai pražanginiai, kiaušiniški ar kiaušiniškai lancetiški, su stiebą apgaubiančiomis lapamakštėmis. Žiedai susitelkę į viršūninę varpos pavidalo kekę, su gana didelėmis, už žiedus ilgesnėmis pažiedėmis. Apyžiedžio lapeliai gelsvai ar rusvai žali. Lūpa triskiautė. Pentinas trumpas, maišelio pavidalo. Vaisius – kiaušiniška ar ritiniška dėžutė. Žydi gegužės–liepos mėnesiais.

Rūšis įrašyta į Lietuvos raudonąją knygą. Nyksta dėl natūraliųjų pievų plotų mažėjimo.

Taksonominis pavadinimas padarytas remiantis senąja graikų kalba ir reiškia 'tuščiaviduris liežuvis', nes žiedo pentinas yra liežuvėlio pavidalo.Sheviak, Charles J. & Catling, Paul M.  „Coeloglossum“, In: Flora of North America Editorial Committee (ed.). Flora of North America. eFloras.org. 

 Šaltiniai 

Kategorija:Gegužraibiniai